Luce clarius constat quemque cupientem vafri hostis proterere molimina, indefesso nisu sectatorum Christi sequi debere vestigia. Rectorum quippe operum casta gestans præcordia, cœlorum gliscit gaudia capescere felicia. Quæ procul dubio consequitur ad cœlestes thesauros terrena transferens patrimonia, et inopum solans miserias liberalitatis munificentia. Admonet hoc nos divina scriptura, redemptionem animæ viri contestans proprias divitias. Redimuntur namque misericordiis pauperum peccata, et ut ignis aqua, sic elemosynis æterni rogi restinguitur flamma. Ob quam rem ego Gybuinus Clericus, frater Hugonis castri Bellimontis, divina respectus misericordia, et ad dierum meorum perductus extrema, concedo, et do Deo Omnipotenti, et S. Petro omnem hereditatem meam in villa, Blaniaco nuncupata. Omnem scilicet terram arabilem cum campis, pratis, sylvis, pascuis, sive piscatoria, ex quibus ejusdem villæ constat pars maxima. Præterea addo servos Rotgerium, et Alcherium, Utbaldum, Warnerium, Sendradum, Archimbaldum, cum uxoribus eorum, et filiis, omnique familia, et omnes servos, et ancillas ad eandem hereditatem meam pertinentes, quibuslibet locis habitent, ut ab hinc sancto, et Monachis ei servientibus, sicut actenus mihi, serviant, et consuetudines persolvant mente devota. Ne vero post decessum meum, hujus elemosynæ aliquis violator, vel falsator accedat, præsumptione injusta, Ulrico nepoti meo commendo coram omni populo ad altare sancti Petri sua ratione eam demonstrare, et vice mea sancto, et Monachis tradere, et testem veritatis cartam fieri, subnixa stipulatione, adhibitisque testibus, et signantibus roborare. Signatorum nomina subsequenter exprimit sceda. Sign. Ulrici nepotis ejus. Sign. Anserici Militis. Sign. Willenci Militis. Sign. Walterii Militis. Sign. omnium Monachorum qui adfuerunt. Sign. Widonis Archipresb. Sign. Constantii Presb. Sign. Rotberti Presb. Sign. Haymonis Clerici, Sign. Hugonis Præpositi et totius familiæ. Actum publice Monasterio Besuensi, anno ab Incarnat. Domini MXLIV. — Indict. XII. Epacta existente XVIII. III Idus Junii, die festivitatis sancti Barnabæ Apostoli: Heinrico Regnum Franciæ tenente, Rotberto fratre ejus Burgundie imperante, et Hugone, qui postea repulsam meruit, in præsulatu sanctæ Lingonensis matris Ecclesiæ, nunc vero Pastoris nomine præsidente.